钦定古今图书集成/明伦汇编/皇极典/第204卷 > 《贺今上皇帝即位表》真德秀
## 钦定古今图书集成/明伦汇编/皇极典/第204卷 > 《贺今上皇帝即位表》真德秀

臣某言：“闰八月二十二日，准都进奏院递到赦书，恭
睹皇帝陛下登宝位，中外称贺者。圣神有作，夙当上
帝之心；朝觐攸归，咸属吾君之子。大明一出，薄海交
欣。”〈中贺〉恭惟皇帝陛下，勇智正邦，聪明协帝。英姿异
禀，实锺禹会之山川；盛德深仁，宜主汉家之宗庙。方
侍璪旒之眸穆，遽聆玉几之丁宁。寅御丕图，式遵慈
训。顾炎运中兴之盛，今且百年；而职方故境之归，殆
将万里。珍重岂惟于奉璧，忧危谅多于涉渊。虽休勿
休，弥谨时几之敕；以圣继圣，益昭付托之公。臣猥寄
节麾，幸宣诏令。天开地辟，可占平治之期；日就月将，
愿献《缉熙》之颂。